VaTsvangirai Vanoti Vakuru muHurumende Varikuwirirana
VaTsvangirai vanoti vari kukonzera zinyekenyeke muhurumende yemubatanidzwa vanhu vepasi.
Mutungamiri wehurumende VaMorgan Tsvangirai vanoti vatungamiri vose muhurumende yemubatanidzwa vari kushanda zvakanaka asi vari pasi muhurumende nemumapato ezvematongerwo enyika ndozvapa kuti paite zinyekenyeke muhurumende. VaTsvangirai vakataura mashoko aya pamusangano wavakaita nevanhu vanomirira mapoka akasiyana-siyana pamwe chete nemapoka ezvematongerwe enyika muGweru neChitatu. Mutungamiri wehurumende vanoti vanhu vemuZimbabwe vanofanirwa kurangarira kuti mamiriro aive aita zvinhu munyika ange oendesa nyika kumawere, vakati pange pasina imwe nzira yekugadzirisa matambudziko aya kunze kwechibvumirano cheGlobal Political Agreement chakaitwa nemapoka matatu ezvematongerwe enyika. VaTsvangirai vanoti kunyange hazvo pane zvimhingamupinyi zviri kusanganikwa nazvo muhurumende yemubatanidzwa kusanganisira vamwe vanhu vavati havadi kuti hurumende ishande vati vatungamiri vakapinda muchibvumirano cheGPA vari kuwirirana pane zvakawanda kuti nyika ibude mumatambudziko. Asi vati muonera pamwe uri kuitwa nevatungamiri ava hausi kusvika kuvatsigiri vari pasi vazhinji vavo vavati vanoona sevakasiiwa pachena pakaitwa chibvumirano chehurumende yemubatanidzwa. VaTsvangirai vati rimwe dambudziko guru rakatarisana nehurumende yemubatanidzwa nderekushaya mari. Asi vatiwo kunyange hazvo zvichikurudzirwa kuti nyika ibatsirwe nedzimwe nyika hazvina kunaka kuti nyika igare ichipemha. Vati Zimbabwe ine hupfumi hwakawanda chaizvo hunokwanisa kuti iwane mari inoita kuti nyika ibudirire vakati hurumende iri mushishi kuyedza kugadzirisa nyaya yekuti makambani anyatsoshanda nemazvo. Mutungamiri wehurumende atendawo vashandi vehurumende nekuramba vakazvipira kushandira nyika. Vatiwo kunyange hazvo vashandi ava vakawedzerwa mari vanoziva chose kuti mari iyi haikwane. VaTsvangirai vanoti hurumende yemubatanidzwa yakatarisana nebasa guru rekugadzirisa zvinhu zvakasiyana-siyana zvinodzorera nyika kumashure zvakaita semitemo inombunyikidza kodzero dzevanhu, kuburikidza nekunyorwa kwebumbiro remitemo yenyika idzva uye kubvisa huwori munyika uho vati hwatekeshera. Vazivisa kuti dare reparamende rinoona nezvekufambiswa kwemashoko richange richitanga kusarudza vanhu vachange vari muZimbabwe Media Commission nemusi weMuvhuro. Dzimwe Nhau Kubva KuStudio 7...